कोरोना वायरस की रफ्तार ने उत्तर प्रदेश में तोड़े सारे रिकॉर्ड, 24 घंटे में आए 20 हजार से ज्यादा नए मामले
कोरोना वायरस का कहर पूरे देश में लगातार बढ़ता जा रहा है और पूरे देश में पिछले 24 घंटे में 1.84 लाख से ज्यादा मामले सामने आए हैं। इस बीच उत्तर प्रदेश में भी कोविड-19 का संक्रमण तेजी के साथ फैलता जा रहा है।
लखनऊ: कोरोना वायरस का कहर पूरे देश में लगातार बढ़ता जा रहा है और पूरे देश में पिछले 24 घंटे में 1.84 लाख से ज्यादा मामले सामने आए हैं। इस बीच उत्तर प्रदेश में भी कोविड-19 का संक्रमण तेजी के साथ फैलता जा रहा है। प्रदेश में पिछले 24 घंटों में संक्रमण के 20,510 नए मामले सामने आए हैं। 4,517 लोग डिस्चार्ज हुए और सक्रिय मामलों की संख्या 1,11,835 है। कल प्रदेश में 2,10,121 सैंपल की जांच की गई। स्वास्थ्य विभाग के अपर मुख्य सचिव अमित मोहन प्रसाद ने बताया कि प्रदेश में पिछले 24 घंटे के दौरान 67 लोगों की मौत के साथ इस वायरस से राज्य में अब तक मरने वालों की संख्या बढ़कर 9376 हो गई है। उन्होंने बताया कि पिछले 24 घंटे के दौरान राज्य में 20510 नए मरीजों में कोविड-19 संक्रमण की पुष्टि हुई है। प्रदेश में किसी एक दिन का यह अब तक का सबसे बड़ा आंकड़ा है। इससे पहले 13 अप्रैल को 18021 नए मामले सामने आए थे। प्रसाद ने बताया कि पिछले 24 घंटों के दौरान 4517 मरीज ठीक भी हुए हैं। प्रदेश में इस वक्त 1,11,835 मामले उपचाराधीन हैं।प्रदेश में कोरोना के बिगड़ते हालात का अंदाजा इसी बात से लगाया जा सकता है कि मुख्यमंत्री योगी आदित्यनाथ भी कोविड-19 से संक्रमित हो गए हैं। उन्होंने बुधवार को ट्वीट कर इसकी जानकारी दी। मुख्यमंत्री ने ट्वीट में कहा "शुरुआती लक्षण दिखने पर मैंने कोविड की जांच कराई और मेरी रिपोर्ट पॉजिटिव आई है।" उन्होंने कहा, "मैं स्व-पृथकवास में हूं और चिकित्सकों के परामर्श का पूर्णतः पालन कर रहा हूं। सभी कार्य वर्चुअली (डिजिटल माध्यम से) संपादित कर रहा हूं।" उन्होंने भारत बायोटेक द्वारा बनाए गए कोवैक्सीन टीके की पहली खुराक गत पांच अप्रैल को ली थी। योगी ने गत 12 अप्रैल को अपने मंत्रिमंडलीय सहयोगी आशुतोष टंडन के साथ राजधानी लखनऊ में एक कार्यक्रम में शिरकत की थी। टंडन भी कोविड-19 से संक्रमित हो गये हैं। बता दें कि योगी ने मुख्यमंत्री कार्यालय में कार्यरत कुछ अधिकारियों के कोविड-19 से संक्रमित होने के बाद मंगलवार को खुद को पृथक कर लिया था। मुख्यमंत्री के अपर मुख्य सचिव एसपी गोयल, विशेष कार्याधिकारी अभिषेक कौशिक, विशेष सचिव अमित सिंह तथा कुछ अन्य कर्मचारी कोरोना वायरस से संक्रमित हो चुके हैं। ये भी पढ़ें